Афган зауэр зэриухрэ илъэс 25-рэ зэрырикъум зыхуагъэхьэзыр
Абы теухуа гуфIэгъуэ дауэдапщэхэр республикэм щегъэкIуэкIынымкIэ къызэгъэпэщакIуэ комитетым и зи чэзу зэIущIэр КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм иджыблагъэ щригъэкIуэкIащ республикэм и Правительствэм и УнафэщIым и къуэдзэм и къалэнхэр зыгъэзащIэ Къуэдзокъуэ Мухьэмэд.
«Ди пщэ къралъхьауэ щыта Iуэхухэр тэмэму гъэзэщIа мэхъу. Лэжьыгъэ псори ягъэува планым тету йокIуэкI», — щыжиIащ а зэIущIэм КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин. Абы къыхигъэщхьэхукIащ Афган зауэм и ветеранхэм я зэгухьэныгъэм щIыгъуу Iуэху пыухыкIахэр зэрырагъэкIуэкIыр, плакат щхьэхуэхэм я макетхэр зэраубзыхуар икIи ахэр мыгувэу зэрытрагъэдзэнур.
«Афган зауэм и ветеранхэм я союз» жылагъуэ зэгухьэныгъэм и тхьэмадэ Тхьэгъэлэдж Тимур къыхигъэщхьэхукIащ зауэлI-интернационалистхэм я фэеплъу Налшык дэтым деж дыгъэгъазэм и 25-м пэкIу зэрыщрагъэкIуэкIынур, Афганистаным щыхэкIуэда щIалэхэм я фэеплъу бгырыпхкIэ зэбэнынымкIэ турнир дыгъэгъазэм и 27-м къызэрызэрагъэпэщынур.
Юбилей дауэдапщэхэм хиубыдэу республикэм и муниципальнэ щIыналъэ псоми зауэлI-интернационалистхэм я фэеплъу щыIэхэр зыхуей хуагъэзэнущ, апхуэдэу спорт, щэнхабзэ Iуэху зэмылIэужьыгъуэхэр ирагъэкIуэкIынущ.
Джэдгъэф Маринэ.
